**О Б Р А З Л О Ж Е Њ Е**

На основу члана 18. став 1.Закона о jавној својини (''Службени гласник РС'', број 72/11, 88,13 и 105/14, 104/2016 – др.закон и 108/2016), утврђено је да су носиоци права јавне својине Република Србија, аутономна покрајина и јединица локалне самоуправе.

Сагласно наведеном, Град Ниш као носиоц права јавне својине уредио је надлежност у поступку прибављања, располагања и управљања стварима у јавној својини Града Ниша на основу Одлуке о прибављању, располагању и управљању стварима у јавној својини („Сл. лист Града Ниша“ бр.5/2016-пречишћен текст и 135/2016), у складу са одредбама наведеног закона.

На основу Одлуке о Градској управи Града Ниша („Сл.лист Града Ниша“ бр.143/2016 и 57/2017), образована је Градска управа града Ниша, као oрган који врши изворне послове града Ниша утврђене Уставом, законом и Статутом Града Ниша, као и законом поверене послове државне управе. Наведеном одлуком образоване су и организационе јединице које чине Градску управу и одређен је делокруг рада организационих јединица.

У складу са наведеним, у циљу усаглашвања донетих одлука са одредбама Одлуке о Градској управи Града Ниша („Сл.лист Града Ниша“ бр.143/2016 и 57/2017) извршена је измена чланова Одлуке о прибављању, располагању и управљању стварима у јавној својини Града Ниша („Службени лист Града Ниша'', број 5/2016 -пречишћен текст и 135/2016), тако што је уместо назива управе надлежне за имовинско-правне послове наведен назив организационе јединице-Секретаријата за имовинско-правне послове, који је надлежан за послове прибављања и располагања непокретним стварима у јавној својини Града Ниша и уместо ранијег назива Службе надлежне за одржавање и информатичко-комуникационе технологије-наведен је назив организационе јединице-Службе за одржавање, која је надлежна за послове прибављања и располагања покретним стварима у јавној својини Града Ниша.

Предлаже се допуна члана 11. Одлуке, у ставу 2. тако што се после тачке 5. додаје нова тачка 6. с обзиром да поред наведених послова које обавља Секретаријат у управљању непокретним стварима, доставља Секретаријату за финансије податке о закљученим уговорима о закупу, односно коришћењу непокретних ствари, а у вези послова фактурисања, рефактурисања и наплате закупнине и комуналних трошкова што је у складу са Одлуком о Градској управи Града Ниша („Сл.лист Града Ниша“ бр.143/2016 и 57/2017).

Предлаже се допуна члана 20. Одлуке, тако што се додају поред летње позорнице и сале у објекту у ул. Орловића Павла бр. 28а, које се дају на повремено коришћење.

За коришћење сала у објекту у ул. Орловића Павла бр. 28а у члану 61.Одлуке, предлаже се дневна закупнина у износу од 20.000,00 динара која садржи и накнаду за комуналне трошкове, које је у обавези да плати Град Ниш као носилац права јавне својине на наведеном простору.

Предлаже се допуна члана 45. став 1.тачке 10. тако што поред директних односно индиректних корисника буџета Града Ниша, обавезу достављања средства обезбеђења плаћања комуналних трошкова и других трошкова који проистичу из коришћења пословног простора немају ни директни односно индиректни корисници Републике Србије.

За споровођење Одлуке о изменама и допунама Одлуке о прибављању, располагању и управљању стварима у јавној својини Града Ниша није потребно ангажовање додатних средстава буџета Града Ниша.

На основу свега изнетог, Секретаријат за имовинско правне послове, предлаже Скупштини Града Ниша, да донесе Одлуку о изменама и допунама Одлуке о прибављању, располагању и управљању стварима у јавној својини Града Ниша.

СЕКРЕТАР \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Анђелија Стаменковић, дипл.правник